  Руслан Нуриахметов Майя Бывальцева Трос аръёсты чакласа, Удмуртиын лымы оштолэзь шорын быре. Сое лыдэ басьтыса, элькунысь инкуазь узырлыкъёсъя но инкуазез утёнъя министерство 22-тӥ оштолэзьысен элькунын тылпу потонлы кышкытлыко вакыт ялон сярысь пуктэт кутӥз. Со сярысь улосвыл тӧролэн но кивалтэтлэн пресс-службазы ивортӥз. Тулыс тужгес кышкытлыко вакытэн лыдъяське. Ӵемысьгес тылпуос бусыосын кутско, соос гуртъёсы, экономикаысь объектъёсы, нюлэсъёсы выжыны быгато. Сыӵе муген кылем арын тылпу потонлы кышкытлыко вакыт кутсконысен куартолэзь шорозь нюлэсъёсысь 33,5 гектар вылын 24 тылпуос потӥзы. Со сяна, нюлэсъёслы кышкытлык вайыны быгатӥсь эшшо 150 гектар бусыосысь 28 интыосын тылпуосты кысизы. Министерство тылпулэсь утиськонъя куронъёсты чурыт быдэсъяны, нюлэсъёсын но куасьмем турыно интыосын тылын вырыку туж чакласькыны куре. Интыысь аскивалтон ёзэсъёс нюлэсъёс котырысь 10 метр кемысь кӧс турынэз, пограм писпуосты, усьылэм ваёсты, жуг-жагез но сутскыны быгатӥсь мукет макеосты утялтыны яке музъемез 1,4 метр пасьта гырыны кулэ. Тылпулэсь утиськон куронъёсты быдэсъямтэ понна административной кылкутон чакламын. Нош куронъёсты тӥямен сэрен нюлэскын тылпу потӥз ке, янгыш муртэ уголовной кылкутон улэ кыскозы. Тылпу потон сярысь министерствое 8 (3412) 27-13-60, 8-800-100-94-00 номеръёсъя яке Россиысь МЧС-э 01, 112 номеръёсъя жингыртыны кулэ. Тегъёс: Ижкар инкуазь Инкуазьузырлыкъяминистерство тылпу нюлэс Удмуртия  